Fase 5-beurtkrag duur voortArgieffoto (Foto: Unsplash) Eskom het Dinsdagaand bevestig beurtkrag fase 5 duur voort met die moontlikheid dat ŉ laer fase teen Donderdag ingestel sal word. Sedert Maandagmiddag is vier kragopwekkingseenhede by vier kragstasies afgeskakel vir dringende herstelwerk. Dit is ŉ kragopwekkingseenheid elk by Arnot, Lethabo, Kendal en Majuba-kragstasies. Sewe eenhede is aangeskakel by Camden, Kendal, Kriel, Kusile, Lethabo en Majuba-kragstasies. Die kragvoorsiener vra om verskoning vir die voortgesette beurtkrag wat as ŉ laaste uitweg toegepas word wanneer daar ŉ gebrek aan kragopwekkingskapasiteit bestaan. “Alhoewel sommige eenhede na verwagting weer aangeskakel sal word, is dit nodig om met fase 5-beurtkrag voort te gaan om die gebruik van noodreserwes te beperk,” het Eskom in ŉ verklaring gesê. Daar is tans 4 098 MW op beplande instandhouding en 17 121 MW is nie beskikbaar nie weens onbeplande herstelwerk.